CELEX: 
Language: sl
Date: 2020-07-17 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2016/1011 Evropskega parlamenta in Sveta v zvezi z minimalno vsebino pojasnila o tem, kako se v metodologiji določanja referenčnih vrednosti odražajo okoljski, socialni in upravljavski dejavniki

EVROPSKA
                          KOMISIJA

                                                  Bruselj, 17.7.2020
                                                  C(2020) 4748 final

                    DELEGIRANA UREDBA KOMISIJE (EU) …/…

                                     z dne 17.7.2020

      o dopolnitvi Uredbe (EU) 2016/1011 Evropskega parlamenta in Sveta v zvezi z
     minimalno vsebino pojasnila o tem, kako se v metodologiji določanja referenčnih
              vrednosti odražajo okoljski, socialni in upravljavski dejavniki

                                 (Besedilo velja za EGP)

SL                                                                                     SL
 ---pagebreak---                                 OBRAZLOŽITVENI MEMORANDUM

     1.       OZADJE DELEGIRANEGA AKTA
     1.1.     Splošno ozadje
     Evropska unija je leta 2015 podpisala Pariški sporazum. Cilj Pariškega sporazuma je okrepiti
     odziv na podnebne spremembe, med drugim z zagotavljanjem, da se naložbeni tokovi ujemajo
     s prizadevanji za zmanjšanje emisij toplogrednih plinov in razvoj, odporen na podnebne
     spremembe.
     V sporočilu o evropskem zelenem dogovoru je potrjeno, da potrebujemo dolgoročne signale
     za usmerjanje finančnih in kapitalskih tokov v zelene naložbe ter izogibanje nasedlim
     naložbam. Ta delegirani akt bo prispeval k temu specifičnemu cilju. Poleg tega temelji na
     prejšnjem akcijskem načrtu „Financiranje trajnostne rasti“ iz marca 2018, ki je začel
     ambiciozno in celovito strategijo za trajnostno financiranje, njegov cilj pa je bil preusmeriti
     kapitalske tokove v trajnostne naložbe, da bi dosegli trajnostno in vključujočo rast.
     Splošneje je evropski zeleni dogovor odziv Evropske unije na podnebne in okoljske izzive,
     katerih reševanje je najpomembnejša naloga te generacije. Je nova strategija za rast, katere cilj je
     EU preobraziti v pravično in uspešno družbo s sodobnim, konkurenčnim in z viri gospodarnim
     gospodarstvom, ki v letu 2050 ne bo ustvarjalo nobenih neto emisij toplogrednih plinov, v
     katerem bosta okolje in zdravje državljanov zaščitena in v katerem bo rast ločena od rabe virov.
     Ker bodo morala podjetja in gospodinjstva v naslednjem desetletju zagotoviti večino trajnostnih
     naložb, je ključnega pomena, da se vzpostavijo jasni dolgoročni signali, ki bodo vlagatelje
     usmerjali k trajnostnim naložbam.
     Uredba (EU) 2016/1011 Evropskega parlamenta in Sveta1 (v nadaljnjem besedilu: uredba o
     referenčnih vrednostih) uvaja skupni okvir za zagotavljanje točnosti in celovitosti referenčnih
     vrednosti v finančnih instrumentih, finančnih pogodbah ali investicijskih skladih v Evropski
     uniji. Njen cilj pri tem je prispevati k delovanju notranjega trga ter hkrati doseči visoko raven
     varstva potrošnikov in vlagateljev.
     Komisija je 24. maja 2018 objavila svoj predlog spremembe uredbe o referenčnih vrednostih
     v skladu z akcijskim načrtom „Financiranje trajnostne rasti“, da bi določila standarde za
     metodologijo določanja referenčnih vrednosti za nizke emisije ogljika v Uniji.
     Uredba (EU) 2019/2089 Evropskega parlamenta in Sveta o spremembi uredbe o referenčnih
     vrednostih2 uvaja novo kategorijo referenčnih vrednosti, tako imenovane podnebne referenčne
     vrednosti EU (referenčne vrednosti EU za podnebni prehod in referenčne vrednosti EU,
     usklajene s Pariškim sporazumom), ter s trajnostnostjo povezana razkritja za vse referenčne
     vrednosti.
     1.2.     Cilj delegirane uredbe
     Cilj te delegirane uredbe je določiti minimalno vsebino pojasnila, kako ključni elementi
     metodologije določanja referenčnih vrednosti odražajo okoljske, socialne in upravljavske
     dejavnike (v nadaljnjem besedilu: ESG dejavniki) za vsako referenčno vrednost, z izjemo

     1
            Uredba (EU) 2016/1011 Evropskega parlamenta in Sveta z dne 8. junija 2016 o indeksih, ki se
            uporabljajo kot referenčne vrednosti v finančnih instrumentih in finančnih pogodbah ali za merjenje
            uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU)
            št. 596/2014 (UL L 171, 29.6.2016, str. 1).
     2
            Uredba (EU) 2019/2089 Evropskega parlamenta in Sveta z dne 27. novembra 2019 o spremembi
            Uredbe (EU) 2016/1011 glede referenčnih vrednosti EU za podnebni prehod, referenčnih vrednosti EU,
            usklajenih s Pariškim sporazumom, in s trajnostnostjo povezanih razkritij za referenčne vrednosti (UL
            L 317, 9.12.2019, str. 17).

SL                                                       1                                                          SL
 ---pagebreak---      referenčnih obrestnih mer in referenčnih menjalnih tečajev, ter standardno obliko, ki se bo
     uporabljala.
     1.3.     Pravna podlaga
     Ta delegirana uredba temelji na pooblastilu iz člena 13(2a) uredbe o referenčnih vrednostih.

     2.       POSVETOVANJA PRED SPREJETJEM AKTA
     Komisija je junija 2018 ustanovila strokovno skupino za trajnostno financiranje (v nadaljnjem
     besedilu: strokovna skupina). Ena od nalog strokovne skupine je bila, da Komisiji predloži
     priporočila za zahteve glede razkritij v zvezi z ESG dejavniki, ki naj bi bila del izjave o
     referenčni vrednosti.
     Junija 2019 je strokovna skupina objavila začasno različico poročila, v zvezi s katero je bil
     objavljen poziv k predložitvi povratnih informacij tekom poletja 2019.
     Strokovna skupina je 30. septembra 2019 objavila končno poročilo. Na voljo je na spletni
     strani
     https://ec.europa.eu/info/sites/info/files/business_economy_euro/banking_and_finance/docum
     ents/190930-sustainable-finance-teg-final-report-climate-benchmarks-and-disclosures_en.pdf.
     Uslužbenci Komisije so se jeseni 2019 in v prvi polovici leta 2020 sestajali z zainteresiranimi
     stranmi, da bi razpravljali o prihodnjih delegiranih ukrepih. V skladu s pravili za boljše
     pravno urejanje so bili osnutki delegiranih aktov med aprilom in majem 2020 štiri tedne
     objavljeni na portalu za boljše pravno urejanje, kjer je bilo možno predložiti povratne informacije .
     Na to posvetovanje je odgovorilo skupaj 36 zainteresiranih strani. Poleg tega so bili na zasedanju
     strokovne skupine Evropskega odbora za vrednostne papirje (EGESC) maja 2020 ob prisotnosti
     opazovalcev iz Evropskega parlamenta osnutki delegiranih aktov predstavljeni strokovnjakom iz
     držav članic, ki so o njih razpravljali.

     3.       OCENA UČINKA
     V skladu z uredbo o referenčnih vrednostih, kakor je bila spremenjena z Uredbo (EU)
     2019/2089, je Komisija pooblaščena, da za referenčne vrednosti določi ukrepe v zvezi s
     trajnostjo. Pooblastilo zajema tri teme: minimalne zahteve za oblikovanje referenčnih
     vrednosti EU za podnebni prehod in referenčnih vrednosti EU, usklajenih s Pariškim
     sporazumom, minimalno vsebino pojasnila, kako ključni elementi metodologije določanja
     referenčnih vrednosti odražajo ESG dejavnike, in informacije, ki jih mora upravljavec
     referenčnih vrednosti navesti v izjavi o referenčni vrednosti v zvezi s tem, kako se odražajo
     ESG dejavniki.
     Komisija je strokovni skupini naložila, da predloži tehnična priporočila o vseh teh vidikih.
     Strokovna skupina je septembra 2019 objavila končno poročilo o podnebnih referenčnih
     vrednostih in razkritjih za referenčne vrednosti v zvezi z ESG dejavniki, ki je rezultat
     številnih posvetovanj z zainteresiranimi stranmi v obliki okroglih miz, delavnic in poziva k
     predložitvi povratnih informacij, ki je bil objavljen 6 tednov poleti 2019.
     Poročilo strokovne skupine za financiranje trajnostne rasti
     Končno poročilo strokovne skupine vsebuje sklop minimalnih zahtev za oblikovanje
     referenčnih vrednosti EU za podnebni prehod in referenčnih vrednosti EU, usklajenih s
     Pariškim sporazumom, ter minimalne zahteve glede razkritij v zvezi z ESG dejavniki, ki bi se
     morale uporabljati za vse referenčne vrednosti razen nekaterih izjem.

SL                                                    2                                                      SL
 ---pagebreak---      Komisija je upoštevala vse prejete prispevke, vključno s poročilom strokovne skupine in
     odzivi na poziv skupine k predložitvi povratnih informacij ter prispevkom zainteresiranih
     strani na dvostranskih srečanjih ali konferenčnih klicih s Komisijo.
     Čeprav se Komisija na splošno strinja s pristopom strokovne skupine, se delegirani akti kljub
     temu v številnih primerih razlikujejo od poročila strokovne skupine, zlasti pri zahtevah glede
     razkritij v zvezi z ESG dejavniki. Cilj je racionalizirati in poenostaviti pristop strokovne
     skupine, da se zagotovi večja jasnost glede sklopa kazalnikov in informacij, ki jih morajo
     razkriti upravljavci referenčnih vrednosti. Spremembe so preproste in pojasnjujejo tehnična
     priporočila, ki jih je predložila strokovna skupina, povečujejo preglednost ter zagotavljajo
     večjo predvidljivost za upravljavce referenčnih vrednosti.
     Komisija je pri določanju minimalnih meril za oblikovanje referenčnih vrednosti EU za
     podnebni prehod in referenčnih vrednosti EU, usklajenih s Pariškim sporazumom, ter zahtev
     glede razkritij v zvezi z ESG dejavniki upoštevala splošno načelo sorazmernosti, pri tem pa
     ohranila določeno raven prožnosti za upravljavce referenčnih vrednosti.
     Sorazmernost
     Delegirani akti podrobneje določajo pooblastila glede novih podnebnih referenčnih vrednosti
     EU in zahtev po razkritjih v zvezi z ESG dejavniki iz uredbe o referenčnih vrednostih, s čimer
     se bo zagotovila sorazmerna uporaba uredbe.
     Komisija je ob upoštevanju poročila strokovne skupine in povratnih informacij zainteresiranih
     strani poskušala zagotoviti sorazmeren pristop k minimalnim zahtevam za oblikovanje
     referenčnih vrednosti EU za podnebni prehod in referenčnih vrednosti EU, usklajenih s
     Pariškim sporazumom, ter k minimalnim zahtevam glede razkritij v zvezi z ESG dejavniki za
     upravljavce referenčnih vrednosti.
     V skladu s pooblastili iz uredbe o referenčnih vrednostih Komisija meni, da je treba
     razlikovati med zahtevami glede razkritij v zvezi z ESG dejavniki, kar zadeva metodologijo,
     in zahtevami glede razkritij v zvezi z ESG dejavniki v izjavi o referenčni vrednosti, saj nimajo
     istih ciljev za vlagatelje.
     Upravljavcem referenčnih vrednosti trenutno ni treba razkrivati seznama ESG dejavnikov,
     čeprav številni to že počnejo, v tako imenovanih „informativnih listih“. Zato bo to nekaj
     novega le za nekatere. Cilj Komisije je čim večja uskladitev z že obstoječimi tržnimi praksami
     in kazalniki, da bi se izognili nesorazmernim stroškom. Zato ESG dejavniki temeljijo na
     priporočilu iz poročila strokovne skupine, o katerem je bilo opravljeno obsežno tržno
     posvetovanje. Komisija predlaga tudi nadaljnje izboljšanje pristopa, ki ga je predlagala
     strokovna skupina, zlasti z racionalizacijo seznama ESG dejavnikov, ki jih je treba razkriti,
     poenostavitvijo uporabljenega besedišča in, kjer je relevantno, sklicevanjem na mednarodne
     standarde, pogodbe in konvencije.
     Poleg tega Komisija ne namerava zahtevati razkritja bonitetnih ocen glede upoštevanja ESG
     dejavnikov za vse referenčne vrednosti, saj se ta tema obravnava v ločenem in vzporednem
     postopku v okviru akcijskega načrta za trajnostno financiranje.
     In končno, medtem ko je v poročilu strokovne skupine priporočeno, da se uporabi „razmerje
     med zelenim in rjavim deležem“, to merilo ni vključeno v delegirane akte, saj ta pojma na
     ravni EU še nista bila opredeljena in se v okviru prihodnje uredbe o taksonomiji preučujeta v
     ločenem in vzporednem postopku.
     Prožnost
     Zahteve delegiranega akta glede minimalnih standardov za referenčne vrednosti EU za
     podnebni prehod in referenčne vrednosti EU, usklajene s Pariškim sporazumom, ohranjajo

SL                                                  3                                                   SL
 ---pagebreak---      določeno stopnjo prožnosti pri oblikovanju metodologije določanja referenčnih vrednosti, da
     bi trgu dali priložnost, da sam razvije inovativne strategije in se prilagodi konkretnim
     potrebam vlagateljev.
     V zvezi z delegiranim aktom o minimalni vsebini pojasnila o tem, kako se ESG dejavniki
     odražajo v metodologiji določanja referenčnih vrednosti, bi morali upravljavci referenčnih
     vrednosti poročati le o ESG dejavnikih, ki jih uporabljajo pri doseganju ESG ciljev, ter o
     načinu njihove uporabe.
     In končno, kar zadeva delegirani akt o izjavi o referenčni vrednosti, zahteve ne bodo veljale
     za upravljavce referenčnih vrednosti, ki ne sledijo ESG ciljem, kadar bodo to izrecno navedli
     v ustrezni predlogi, priloženi k izjavi o referenčni vrednosti.

     3.1     Analiza stroškov in koristi
     Eden od delegiranih aktov določa minimalne standarde za oblikovanje referenčnih vrednosti
     EU za podnebni prehod in referenčnih vrednosti EU, usklajenih s Pariškim sporazumom. Obe
     referenčni vrednosti sta prostovoljni oznaki, zato zahteve iz zadevnega delegiranega akta
     veljajo le za upravljavce referenčnih vrednosti, ki se odločijo, da bodo upoštevali ta pravila.
     Ker delegirani akt določa minimalne standarde, bodo upravljavci referenčnih vrednosti lahko
     ohranili določeno stopnjo prožnosti pri njihovem oblikovanju, tako da bodo stroški
     zagotavljanja skladnosti omejeni. Splošneje gledano bi ta pristop zagotovil jasna in usklajena
     pravila o tem, kako oblikovati take referenčne vrednosti, kar bi lahko omogočilo morebitno
     zmanjšanje stroškov razvoja notranjih politik, pa tudi dalo trgu priložnost, da sam razvije
     inovativne strategije in se odzove na povpraševanje vlagateljev, ki želijo sprejeti okoljsko
     premišljene naložbene strategije.
     Delegirana akta o minimalnih razkritjih v zvezi z ESG dejavniki pri metodologiji oziroma o
     minimalnih razkritjih v zvezi z ESG dejavniki v izjavi o referenčni vrednosti bosta zahtevala,
     da upravljavci referenčnih vrednosti prilagodijo svojo infrastrukturo IT, tako da bo ustrezala
     novemu toku informacij in zahtevam po razkritju. Izpostaviti je treba obstoječo tržno prakso
     upravljavcev referenčnih vrednosti, da razkrivajo informacije o ESG dejavnikih v tako
     imenovanih „informativnih listih“, zato se pričakuje, da bodo stroški usklajevanja z novimi
     pravili omejeni.
     Informacije o ESG dejavnikih, ki jih bodo morali razkriti upravljavci referenčnih vrednosti,
     bodo izboljšale raven primerljivosti med referenčnimi vrednostmi in zagotovile jasnost za
     vlagatelje, ki želijo izvajati informirane naložbe, povezane s podnebjem.

     3.2     Subsidiarnost
     Uredba o referenčnih vrednostih je v celoti zavezujoča in se neposredno uporablja v vseh
     državah članicah. Vsebuje prehodno obdobje za ključne referenčne vrednosti in referenčne
     vrednosti tretjih držav, ki se lahko v Uniji še naprej uporabljajo brez dovoljenja do konca leta
     2021. Pravna podlaga za uredbo o referenčnih vrednostih je člen 114 Pogodbe o delovanju
     Evropske unije, vse spremembe navedene uredbe pa so v skladu z isto pravno podlago.
     Vedno več vlagateljev izvaja nizkoogljične naložbene strategije in uporablja referenčne
     vrednosti za nizke emisije ogljika za merjenje uspešnosti naložbenih portfeljev.
     Da bi se ohranilo pravilno delovanje notranjega trga v korist vlagateljev in zagotovila visoka
     raven varstva potrošnikov in vlagateljev, uredba o referenčnih vrednostih, kakor je bila
     spremenjena, uvaja regulativni okvir, ki na ravni Unije določa minimalne zahteve za
     referenčne vrednosti EU za podnebni prehod in referenčne vrednosti EU, usklajene s Pariškim
     sporazumom. Oblikovanje referenčnih vrednosti EU za podnebni prehod in referenčnih

SL                                                  4                                                   SL
 ---pagebreak---      vrednosti EU, usklajenih s Pariškim sporazumom, ki temelji na metodologiji, povezani z
     zavezami iz Pariškega sporazuma glede emisij ogljika, bo prispevalo k večji preglednosti in
     preprečevanju lažnega zelenega oglaševanja.
     Brez usklajenega okvira za zagotavljanje točnosti in celovitosti glavnih kategorij referenčnih
     vrednosti za nizke emisije ogljika, ki se uporabljajo v individualnih ali kolektivnih naložbenih
     portfeljih, je verjetno, da bodo razlike v pristopih držav članic ovirale nemoteno delovanje
     notranjega trga.

     4.      PRAVNI ELEMENTI DELEGIRANEGA AKTA
     Pravica do sprejemanja delegiranih aktov je določena v členu 49 Uredbe (EU) 2016/1011.
            Člen 1 se nanaša na pojasnilo, kako se ESG dejavniki odražajo v metodologiji
             referenčnih vrednosti.
            V členu 2 je pojasnjeno, kdaj morajo upravljavci referenčnih vrednosti posodobiti
             predlogo za metodologijo določanja referenčnih vrednosti.

SL                                                  5                                                   SL
 ---pagebreak---                             DELEGIRANA UREDBA KOMISIJE (EU) …/…

                                                z dne 17.7.2020

            o dopolnitvi Uredbe (EU) 2016/1011 Evropskega parlamenta in Sveta v zvezi z
           minimalno vsebino pojasnila o tem, kako se v metodologiji določanja referenčnih
                    vrednosti odražajo okoljski, socialni in upravljavski dejavniki

                                            (Besedilo velja za EGP)

     EVROPSKA KOMISIJA JE –
     ob upoštevanju Pogodbe o delovanju Evropske unije,
     ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016
     o indeksih, ki se uporabljajo kot referenčne vrednosti v finančnih instrumentih in finančnih
     pogodbah ali za merjenje uspešnosti investicijskih skladov, in spremembi direktiv 2008/48/ES
     in 2014/17/EU ter Uredbe (EU) št. 596/20143 in zlasti člena 13(2a) Uredbe,
     ob upoštevanju naslednjega:
     (1)     Cilj Pariškega sporazuma, sprejetega na podlagi Okvirne konvencije Združenih
             narodov o spremembi podnebja, ki ga je Unija odobrila 5. oktobra 20164 (v nadaljnjem
             besedilu: Pariški sporazum), je okrepiti odziv na podnebne spremembe, med drugim z
             zagotavljanjem, da se naložbeni tokovi ujemajo s prizadevanji za zmanjšanje emisij
             toplogrednih plinov in razvoj, odporen na podnebne spremembe.
     (2)     Komisija je 11. decembra 2019 sprejela svoje sporočilo Evropskemu parlamentu,
             Evropskemu svetu, Svetu, Evropskemu ekonomsko-socialnemu odboru in Odboru
             regij z naslovom „Evropski zeleni dogovor“5. Evropski zeleni dogovor je nova
             strategija za rast, katere cilj je Unijo preobraziti v pravično in uspešno družbo s
             sodobnim, z viri gospodarnim in konkurenčnim gospodarstvom, ki v letu 2050 ne bo
             ustvarjalo nobenih neto emisij toplogrednih plinov in v katerem bo gospodarska rast
             ločena od rabe virov. Izvajanje evropskega zelenega dogovora zahteva, da se
             vlagateljem ponudijo jasni, dolgoročni signali za izogibanje nasedlim naložbam in
             povečanje trajnostnega financiranja.
     (3)     Uredba (EU) 2016/1011 od upravljavcev referenčnih vrednosti zahteva, da za vsako
             zagotovljeno in objavljeno referenčno vrednost pojasnijo, kako ključni elementi
             metodologije določanja referenčnih vrednosti odražajo okoljske, socialne in
             upravljavske dejavnike (v nadaljnjem besedilu: ESG dejavniki).
     (4)     Če bi se za vsako referenčno vrednost ali skupino referenčnih vrednosti uporabljali
             različni načini pojasnjevanja, kako ključni elementi metodologije določanja
             referenčnih vrednosti odražajo ESG dejavnike, bi to privedlo do nezadostne
             primerljivosti med referenčnimi vrednostmi in pomanjkanja jasnosti glede obsega ter

     3
              UL L 171, 29.6.2016, str. 1.
     4
              Sklep Sveta (EU) 2016/1841 z dne 5. oktobra 2016 o sklenitvi Pariškega sporazuma, sprejetega na
              podlagi Okvirne konvencije Združenih narodov o spremembi podnebja, v imenu Evropske unije (UL
              L 282, 19.10.2016, str. 1).
     5
              COM(2019) 640 final.

SL                                                      6                                                       SL
 ---pagebreak---              ciljev ESG dejavnikov. Zato je treba določiti minimalno vsebino takih pojasnil in
             predlogo, ki jo je treba uporabiti.
     (5)     Da bi bile informacije bolje prilagojene za vlagatelje, bi bilo treba pri zahtevi, da se
             pojasni, kako ključni elementi metodologije odražajo ESG dejavnike za vsako
             zagotovljeno in objavljeno referenčno vrednost ali skupino referenčnih vrednosti,
             upoštevati osnovna sredstva, na katerih temeljijo referenčne vrednosti. Ta uredba se ne
             bi smela uporabljati za referenčne vrednosti, ki ne vsebujejo osnovnih sredstev, ki
             vplivajo na podnebne spremembe, kot so referenčne obrestne mere in referenčni
             menjalni tečaji. V skladu s členom 19 Uredbe (EU) 2016/1011 se ta uredba ne bi
             smela uporabljati za referenčne vrednosti za blago.
     (6)     Pojasnilo o tem, kako ključni elementi metodologije referenčnih vrednosti odražajo
             ESG dejavnike, bi se moralo zagotoviti za skupno tehtano povprečno vrednost in se ne
             bi smelo razkriti za vsako posamezno sestavino referenčnih vrednosti. Kadar je
             relevantno in primerno, bi morali imeti upravljavci referenčnih vrednosti možnost
             zagotoviti dodatne informacije o ESG dejavnikih.
     (7)     Da bi bile uporabnikom referenčnih vrednosti na voljo točne in posodobljene
             informacije, bi morali upravljavci referenčnih vrednosti posodabljati informacije,
             zagotovljene v predlogi, tako da odražajo morebitne spremembe metodologije, ter
             navesti razlog in datume posodobitve informacij.
     (8)     Da bi vlagateljem zagotovili kar največjo preglednost, bi morali upravljavci
             referenčnih vrednosti jasno navesti, ali sledijo ESG ciljem ali ne –
     SPREJELA NASLEDNJO UREDBO:

                                              Člen 1
           Pojasnilo, kako se ESG dejavniki odražajo v metodologiji referenčnih vrednosti
     1.       Upravljavci referenčnih vrednosti z uporabo predloge iz Priloge k tej uredbi
              pojasnijo, katere okoljske, socialne in upravljavske (ESG) dejavnike iz Priloge II k
              Delegirani uredbi Komisije (EU) .../... [UP, vstavite sklic na Delegirano uredbo
              Komisije o dopolnitvi Uredbe (EU) 2016/1011 Evropskega parlamenta in Sveta
              glede pojasnila v izjavi o referenčni vrednosti, kako se v vsaki zagotovljeni in
              objavljeni referenčni vrednosti odražajo okoljski, socialni in upravljavski dejavniki]6
              so upoštevali pri oblikovanju svoje metodologije določanja referenčnih vrednosti.
              Pojasnijo tudi, kako se ti dejavniki odražajo v ključnih elementih te metodologije,
              vključno z izbiro osnovnih sredstev, dejavnikov za tehtanje, metrik in približkov.
              Zahteva iz prvega pododstavka se ne uporablja za referenčne vrednosti za blago.
     2.       Upravljavci referenčnih vrednosti lahko za posamezne referenčne vrednosti namesto
              zagotavljanja vseh informacij, ki se zahtevajo s predlogo iz Priloge k tej uredbi, te
              informacije nadomestijo tako, da v pojasnilu navedejo povezavo do spletnega mesta
              z vsemi zahtevanimi informacijami.
     3.       Kadar referenčne vrednosti združujejo različne vrste osnovnih sredstev, upravljavci
              referenčnih vrednosti pojasnijo, kako se ESG dejavniki odražajo za vsako relevantno
              osnovno sredstvo.

     6
             Delegirana uredba Komisije (EU) .../... z dne ... o dopolnitvi Uredbe (EU) 2016/1011 Evropskega
             parlamenta in Sveta glede pojasnila v izjavi o referenčni vrednosti, kako se v vsaki zagotovljeni in
             objavljeni referenčni vrednosti odražajo okoljski, socialni in upravljavski dejavniki (UL L ..., ..., str. ...).

SL                                                             7                                                                SL
 ---pagebreak---      4.      Upravljavci referenčnih vrednosti lahko v pojasnilo vključijo dodatne ESG dejavnike
             ter povezane informacije.
     5.      Upravljavci referenčnih vrednosti v pojasnilu jasno navedejo, ali sledijo ESG ciljem
             ali ne.
     6.      Upravljavci referenčnih vrednosti v pojasnilo vključijo sklic na vire podatkov in
             uporabljene standarde za vsak razkriti ESG dejavnik.

                                               Člen 2
                                        Posodobitev pojasnila
     Upravljavci referenčnih vrednosti posodobijo pojasnilo vedno, kadar se spremeni
     metodologija izračuna referenčne vrednosti, v vsakem primeru pa vsako leto. Navedejo tudi
     razloge za posodobitev.

                                               Člen 3
                                   Začetek veljavnosti in uporaba
     Ta uredba začne veljati dvajseti dan po objavi v Uradnem listu Evropske unije.

     Ta uredba je v celoti zavezujoča in se neposredno uporablja v vseh državah članicah.
     V Bruslju, 17.7.2020

                                                Za Komisijo
                                                Predsednica
                                                Ursula VON DER LEYEN

SL                                                 8                                                SL
 ---documentbreak---                           EVROPSKA
                          KOMISIJA

                                                 Bruselj, 17.7.2020
                                                 C(2020) 4748 final

                                                 ANNEX

                                       PRILOGA

                                           k

                     DELEGIRANI UREDBI KOMISIJE (EU) .../...

      o dopolnitvi Uredbe (EU) 2016/1011 Evropskega parlamenta in Sveta v zvezi z
     minimalno vsebino pojasnila o tem, kako se v metodologiji določanja referenčnih
              vrednosti odražajo okoljski, socialni in upravljavski dejavniki

SL                                                                                     SL
 ---pagebreak---                                 PRILOGA
      PREDLOGA ZA POJASNILO, KAKO KLJUČNI ELEMENTI METODOLOGIJE
     DOLOČANJA REFERENČNIH VREDNOSTI ODRAŽAJO OKOLJSKE, SOCIALNE
                    IN UPRAVLJAVSKE (ESG) DEJAVNIKE

         POJASNILO O TEM, KAKO SE ESG DEJAVNIKI ODRAŽAJO V KLJUČNIH
         ELEMENTIH METODOLOGIJE DOLOČANJA REFERENČNIH VREDNOSTI

     Postavka 1. Ime upravljavca referenčne vrednosti.

     Postavka 2. Vrsta referenčne vrednosti ali skupine
     referenčnih vrednosti.
     Izberite relevantno osnovno sredstvo s seznama iz
     Priloge II k Delegirani uredbi Komisije (EU) .../...
     [UP, vstavite sklic na Delegirano uredbo Komisije o
     dopolnitvi Uredbe (EU) 2016/1011 Evropskega
     parlamenta in Sveta glede pojasnila v izjavi o
     referenčni vrednosti, kako se v vsaki zagotovljeni in
     objavljeni referenčni vrednosti odražajo okoljski,
     socialni in upravljavski dejavniki].
     Postavka 3. Ime referenčne vrednosti ali skupine
     referenčnih vrednosti.

     Postavka 4. Ali metodologija določanja referenčnih           □ Da □ Ne
     vrednosti za referenčno vrednost ali skupino
     referenčnih vrednosti upošteva ESG dejavnike?

     Postavka 5. Če je odgovor na postavko 4 pritrdilen, spodaj za vsako skupino referenčnih vrednosti navedite tiste
     ESG dejavnike, ki se upoštevajo pri metodologiji določanja referenčnih vrednosti, pri čemer upoštevajte ESG
     dejavnike, navedene v Prilogi II k Delegirani uredbi (EU) .../... [UP, vstavite sklic na Delegirano uredbo
     Komisije o dopolnitvi Uredbe (EU) 2016/1011 Evropskega parlamenta in Sveta glede pojasnila v izjavi o
     referenčni vrednosti, kako se v vsaki zagotovljeni in objavljeni referenčni vrednosti odražajo okoljski, socialni in
     upravljavski dejavniki].
     Razložite, kako se ti ESG dejavniki uporabljajo za izbiro, tehtanje ali izključitev osnovnih sredstev.
     ESG dejavniki se razkrijejo po skupni tehtani povprečni vrednosti na ravni skupine referenčnih vrednosti.

     a) Seznam upoštevanih okoljskih dejavnikov:                         Izbira, tehtanje ali izključitev:

     b) Seznam upoštevanih socialnih dejavnikov:                         Izbira, tehtanje ali izključitev:

     c) Seznam upoštevanih upravljavskih dejavnikov:                     Izbira, tehtanje ali izključitev:

     Postavka 6. Če je odgovor na postavko 4 pritrdilen, spodaj za vsako referenčno vrednost navedite tiste ESG
     dejavnike, ki se upoštevajo pri metodologiji določanja referenčnih vrednosti, pri čemer upoštevajte ESG
     dejavnike, navedene v Prilogi II k Delegirani uredbi (EU) .../... [UP, vstavite sklic na Delegirano uredbo
     Komisije o dopolnitvi Uredbe (EU) 2016/1011 Evropskega parlamenta in Sveta glede pojasnila v izjavi o
     referenčni vrednosti, kako se v vsaki zagotovljeni in objavljeni referenčni vrednosti odražajo okoljski, socialni in
     upravljavski dejavniki], glede na zadevno relevantno osnovno sredstvo.
     Razložite, kako se ti ESG dejavniki uporabljajo za izbiro, tehtanje ali izključitev osnovnih sredstev.

SL                                                            1                                                             SL
 ---pagebreak---      ESG dejavniki se ne razkrijejo za vsako sestavino referenčne vrednosti, ampak se razkrijejo na ravni skupne
     tehtane povprečne vrednosti referenčne vrednosti.
     Vse te informacije se lahko zagotovijo tudi v obliki povezave do spletnega mesta upravljavca referenčne
     vrednosti, ki se vključi v to pojasnilo. Informacije na spletnem mestu morajo biti na voljo in lahko dostopne.
     Upravljavci referenčne vrednosti zagotovijo, da so informacije, objavljene na njihovem spletnem mestu, na voljo
     pet let.

     a) Seznam upoštevanih okoljskih dejavnikov:                      Izbira, tehtanje ali izključitev:

     b) Seznam upoštevanih socialnih dejavnikov:                      Izbira, tehtanje ali izključitev:

     c) Seznam upoštevanih upravljavskih dejavnikov:                  Izbira, tehtanje ali izključitev:

     Povezava do informacij o ESG dejavnikih za vsako
     referenčno vrednost:

     Postavka 7. Uporabljeni podatki in standardi

     a) Vhodni podatki
     (i) Opišite, ali se podatki poročajo, modelirajo ali
     pridobivajo prek notranjih ali zunanjih virov.
     (ii) Če se podatki poročajo, modelirajo ali pridobivajo
     prek zunanjih virov, navedite zunanjega ponudnika
     podatkov.

     b) Preverjanje in kakovost podatkov
     Opišite, kako se preverjajo podatki in kako se
     zagotavlja njihova kakovost.

     c) Referenčni standardi
     Opišite mednarodne standarde, ki se uporabljajo v
     metodologiji določanja referenčnih vrednosti.

     Datum zadnje posodobitve informacij in razlog za
     posodobitev:

SL                                                             2                                                       SL